Kimmo Pohjonen -kluster Maailma kylässä -festivaalilla.
Festivaalitunnelmaa Helsingin Kaisaniemessä toukokuussa 2008.
**Maailma kylässä** (*World Village Festival*) on toukokuun lopussa järjestettävä kestävän kehityksen festivaali, poikkitaiteellinen kulttuurifestivaali, järjestöjen messutapahtuma, ruokakarnevaali ja ajankohtaisten aiheiden keskusteluareena. Seuraavan kerran festivaali järjestetään Helsingin Suvilahdessa 25.–26.5.2024. Aiempina vuosina tapahtumapaikkana on ollut myös Kaisaniemen puisto ja Rautatientori ja sitä ennen VR:n makasiinit. Tapahtuman pääjärjestäjä on Fingo, joka on noin 270 suomalaisen kansalaisjärjestön kattojärjestö.

Maailma kylässä järjestettiin ensimmäisen kerran vuonna 1995. Aluksi tapahtuma järjestettiin joka toinen vuosi, mutta vuodesta 2005 lähtien se on järjestetty vuosittain, paitsi vuonna 2020. Festivaalin ohjelmaan kuuluu musiikkia, tanssia, teatteria, kirjallisuutta, puheohjelmaa, näyttelyitä ja ruokaa eri puolilta maailmaan. Festivaali on kävijöille ilmainen.

Festivaali kuuluu Finland Festivals -tapahtumiin. Lokakuussa 2013 Finland Festivals valitsi Maailma kylässä -tapahtuman Vuoden festivaaliksi 2014.

Vuoden 2023 Maailma kylässä
---------------------------

Maailma kylässä -festivaali järjestettiin 27.–28.5.2023. Ensimmäistä kertaa Helsingin Suvilahden tapahtuma-alueelle levittäytynyt kestävän kehityksen tapahtuma onnistui erinomaisesti ja keräsi 49 000 kävijää. Striimin kautta puheohjelmaa seurasi noin 1 000 katsojaa ja oheistapahtumiin osallistui noin 1 100 henkeä. Festivaalin teemana oli Muutosvoima!

23. kertaa järjestetyllä ilmaisfestivaalilla oli 75 ohjelmanumeroa konserteista puheohjelmaan, työpajoihin, lastenohjelmaan, dokumenttielokuviin, iltaklubeihin ja taidenäyttelyyn. Ohjelmaa tuotti Fingon lisäksi 35 organisaatioita. Näytteilleasettajia oli 214, joista ruokamyyjiä oli 46 ja järjestöjä 132. Lisäksi oli basaarimyyjiä, oppilaitoksia, yrityksiä ja viranomaisia. Festivaalin toteuttamisessa oli mukana noin 80 vapaaehtoista. Pääyhteistyökumppanit olivat ulkoministeriö ja Maailman Kuvalehti.

Lauantaina festivaalin odotetuimman vieraan, nigerialaisen afrobeat-tähti Seun Kuti & Egypt 80:n, aikana Musiikkilavan alue oli täynnä ja tunnelma huipussaan. Myös Toya Delazy, Yeboyah, Ilta ja lastenbändi Megasakki vetivät innostunutta yleisöä. Von Hertzen Brothers aloitti sunnuntain upealla konsertilla. Musiikkilavalla kuultiin hienot keikat myös Lirazilta sekä Jesse Markinilta. Balaklava Blues kosketti sanomallaan kotimaastaan Ukrainasta sekä voimakkaalla esiintymisellään.

Festivaalin suositulla Puhelavalla herätteleviä puheenvuoroja pitivät muun muassa aktivistit Winnie Masai, Helena Gualinga, Carmen Gheorghe, Tendai Makanza ja presidentti Tarja Halonen. Poikkitaiteelliset lavarunoilijat Elsi Sloan, Iiris Laisi ja Julian Owusu vetivät Tiivistämön täyteen vahvalla Spoken word -esityksellään.

Vuoden 2022 Maailma kylässä
---------------------------

Maailma kylässä järjestettiin 23.–29.5.2022 poikkeuksellisesti useassa eri paikassa Helsingissä ja osittain virtuaalisesti verkossa. Tapahtumapaikat olivat Allas Sea Pool, Kauppatori, Tiivistämö, Temppeliaukion kirkko sekä Kino Regina. Ilmaisfestivaalilla järjestettiin yli 40 ohjelmanumeroa konserteista puheohjelmaan, taiteeseen, lastenohjelmaan, dokumenttielokuviin sekä järjestöjen Mahdollisuuksien toriin. Festivaali keräsi noin 21 500 kävijää. Festivaalin teemana oli Planeettamme rajat.   

Verkkoon tuotetun Online Cineman dokumenttielokuvat avasivat festivaaliviikon maanantaina 23.5. Elokuvat olivat katsottavissa vapaasti verkossa 29.5. asti. Festivaalin ainoa elokuvateatterissa esitetty elokuva oli Pako, joka esitettiin Euroopan unionin järjestämässä tilaisuudessa Kino Reginassa keskiviikkona 25.5. Elokuvat keräsivät yhteensä lähes 1 200 katsojaa. 

Tiivistämössä lauantaina ja sunnuntaina järjestetyn puheohjelman tunnelma oli vastaanottava ja keskittynyt. Kiinnostusta herättivät erityisesti Liselott Lindströmin, Ujuni Ahmedin, Kumi Naidoon ja Jason Hickelin keynote-puheet sekä ministereiden, Emma Karin (vihr.) ja Pekka Haaviston (vihr.), esiintymiset. Laura Eklund Nhagan, Palefacen ja Hassan Maikalin spoken word -esitys keräsi lähes täyden salin yleisöä.  

Tiivistämössä oli myös musiikkia. Lauantai-illan päättänyt Orkesta Mendoza esiintyi täpötäydelle salille ja alkuillasta rap-artisti NaharY nosti juhlat pystyyn terassilla. Funky Amigosin dj:t huolehtivat festivaalikävijöiden viihtyvyydestä Elephant Lounge -terassikahvilassa koko viikonlopun. Tiivistämö keräsi viikonlopun aikana noin 1 800 kävijää. Puheohjelmaa katsoi livestriimin kautta noin 1 200 katsojaa. 

Sunnuntaina järjestettiin festivaalin pääkonserttitapahtuma Allas Sea Poolin ulkoilmalavalla keskustassa. Tuure Kilpeläinen ja Kaihon Karavaani, Santrofi sekä Les Amazones d’Afrique vetivät alueen täyteen. Myös Pikku Papun Orkesteri ja SUAD kiinnostivat yleisöä. Altaalla vieraili noin 10 000 kävijää. Sunnuntaina järjestetty Nicole Willisin ja Gospel Helsingin konsertti Temppeliaukion kirkossa oli myös täynnä lähes 700 katsojalla.  

Sunnuntaina järjestettiin lisäksi Mahdollisuuksien tori Kauppatorilla. Näytteilleasettajakokonaisuus oli huomattavasti tavallista pienempi eikä tänä vuonna ollut esimerkiksi ruoka- tai basaarimyyjiä. Järjestöjen ja muiden kestävän kehityksen toimijoiden ständit kiinnostivat yleisöä ja kävijöitä oli noin 7 000. 

Ohjelmaan kuului myös taidenäyttely Tiivistämössä, yhteisöllinen taidepaja Allas Sea Poolilla sekä taideperformanssi Kauppatorilla. Festivaalin podcast-sarja sai jatkoa neljällä jaksolla kevään aikana. 

Vuoden 2022 festivaalia tuotettiin suurtapahtumana Suvilahden tapahtuma-alueelle aina tammikuun loppuun asti. Koska koronapandemiatilanne näytti yhä epävarmalta ja suurtapahtuman järjestämisen taloudelliset riskit olivat suuret, tapahtuma päädyttiin järjestämään pienimuotoisemmin.

Vuoden 2021 Maailma kylässä
---------------------------

Vuonna 2021 festivaali järjesttiin Covid-19 pandemian aiheuttamien rajoitusten vuoksi verkossa 29.–30. toukokuuta. Festivaalin pääteemana oli tulevaisuus, jonka piti olla edellisen vuoden peruuntuneen festivaalin teema. Virtuaalifestivaali sujui ongelmitta ja sille osallistui noin 10 000 ihmistä. 

Festivaalin vetonaula oli suomalaisen pop-musiikin tähti, SANNI, jonka keikka veti festivaalialustalle satoja ihmisiä. Intian valtameren ja Tyynenmeren saarivaltioiden alkuperäiskansoja edustava Small Island Big Song puolestaan toi festivaalille katsojia Taiwanista saakka. Yhteensä tapahtumaan osallistuttiinkin 54 eri maasta käsin.  

Kansainvälisiä keikkoja kuultiin ympäri maailman. Small Island Big Songin lisäksi mukana olivat Algerialais-equadorilainen Sarazino, saksalais-syyrialainen Shkoon, venezuelalainen Betsayda Machado & Parranda El Clavo, persialaista musiikkia soittava kurditaustainen Kayhan Kalhor, malawilainen Madalitso Band, intilainen Grammy-voittaja Ricky Kej ja haitilainen Lakou Mizik. 

Festivaalilla kuultiin myös kiinnostavia puheenvuoroja, joissa pohdittiin erityisesti kestävää tulevaisuutta. Puhujina olivat muun muassa Tarja Halonen, Maina Kiai, Pirkka-Pekka Petelius ja Andri Snær Magnason. Lisäksi festivaalilla nähtiin ensimmäistä kertaa suosittu japanilainen Powered by PechaKucha puheformaatti.

Vuoden 2020 Maailma kylässä
---------------------------

Vuonna 2020 Maailma kylässä piti järjestää 23.–24. toukokuuta. Pääteemana oli tulevaisuus. Festivaalin järjestäminen kuitenkin kiellettiin koronaviruspandemian vuoksi.

Vuoden 2019 Maailma kylässä
---------------------------

Vuoden 2019 Maailma kylässä järjestettiin 25.–26. toukokuuta. Pääteemana oli ilmastonmuutos. Festivaalilla esiintyivät muun muassa brasilialainen Liniker e os Caramelows, espanjalainen Amparanoia ja suomalainen jazz-bändi Timo Lassy & Ricky-Tick Big Band Brass.

Vuoden 2018 Maailma kylässä
---------------------------

Vuoden 2018 Maailma kylässä järjestettiin 26.–27. toukokuuta. Pääteemana oli Agenda 2030 – Kestävä kehitys ja alueellisena painopisteenä Afrikka. Festivaalilla esiintyivät muun muassa eteafrikkalainen Freshlyground, Grammy-palkittu laulaja Dobet Gnahoré, kongolaiskokoonpano Jupiter & Okwess, suomalainen reggaeartisti Raappana sekä palestiinalaisyhtye 47SOUL.

Vuoden 2017 Maailma kylässä
---------------------------

Vuoden 2017 Maailma kylässä järjestettiin 27.–28. toukokuuta. Tapahtumassa esiintyvät muun muassa laittomien siirtolaisten kasaama Che Sudaka -yhtye, Dalindéoa, Viitasen Piia, Anna Puu, Irina sekä lastenyhtye Mutaveijarit.

Vuoden 2016 Maailma kylässä
---------------------------

Festivaali järjestettiin 28.–29. toukokuuta. Festivaalilla kävi viikonlopun aikana noin 79 000 ihmistä. Tapahtumassa esiintyivät muun muassa Sandhja, Idiotape, Mira Luoti, Asian Dub Foundation, Looptroop Rockers, Alo Wala, Bombino, Kanta dAb dAb, Signmark ja Teho Majamäki.

Vuoden 2015 Maailma kylässä
---------------------------

Festivaali järjestettiin 23.–24. toukokuuta. 20-vuotisjuhliaan viettävässä tapahtumassa esiintyvät muun muassa Orlando Julius & The Heliocentrics, Aziza Brahim, Sierra Leone's Refugee All Stars, Ba Cissoko, Ramy Essam, UMO – Helsinki – Cotonou, Janna, Aurora, Pietarin Spektaakkeli, Tsuumi Sound System sekä Satu Sopanen ja Tuttiorkesteri.

Festivaaleille suunniteltu Sananvapauskylä jäi toteutumatta turvallisuussyistä, joihin vaikutti Suojelupoliisin uhka-arvio asiasta. Alun perin Sananvapauskylässä oli tarkoitus pitää esillä muun muassa osia Minä olen Charlie -näyttelystä. Kuvien joukossa oli piirroksia profeetta Muhammedista. 

Juutalainen Keren Kajemet -yhdistys (KKF) ei saanut osallistua festivaaleille, koska Kepan saamien tietojen mukaan järjestö on muun muassa ollut osallisena toimenpiteissä, joissa ihmisiä häädetään, kyliä tuhotaan ja päälle istutetaan metsää. KKF kiisti rikkomukset.

Vuoden 2014 Maailma kylässä
---------------------------

Festivaali järjestettiin 24.–25. toukokuuta. Festivaalilla kävi viikonlopun aikana noin 80 000 ihmistä. Tapahtumassa esiintyivät muun muassa Los de Abajo, Amparo Sánchez, Capitan Tifus, Lauri Tähkä, Tuure Kilpeläinen ja Kaihon Karavaani, Minä ja Ville Ahonen sekä Wimme Saari ja Tapani Rinne.

Vuoden 2013 Maailma kylässä
---------------------------

Festivaali järjestettiin 25.–26. toukokuuta 2013. Kävijöitä oli arviolta 85 000. Festivaalin pääteemana oli ihmisoikeudet ja maantieteellisenä painopisteenä Kaakkois- ja Itä-Aasia. Esiintymässä oli runsaasti aasialaisia yhtyeitä (esimerkiksi kiinalainen Hanggai) ja paljon suomalaisia esiintyjiä kuten Kuukumina, Ismo Alanko, PMMP, Don Johnson Big Band, Diandra, Kuningasidea, Johanna Juhola & Reaktori, Aino Venna ja Fröbelin palikat.

Vuoden 2012 Maailma kylässä
---------------------------

13. kerran järjestetty festivaali pidettiin 26.–27. toukokuuta. Paikalla kävi 105 000 ihmistä. Esiintyjinä olivat mm. Jukka Poika & Sound Explosion Band, Kabbalah, Kel Assouf, Kara Collective, Ethnopolis, El Gafla feat. Asa, Natacha Atlas, Perrozompopo, The Irrationals, Sabreena Da Witch, Mariem Hassan, Blick Bassy, Yemen Blues, Gracias feat. Noah Kin, The Northern Governors, Atlético Kumpula, Liljan Loisto, Ville Leinonen, Paula Koivuniemi ja Kari Peitsamo & Risto Ylihärsilä.

Vuoden 2011 Maailma kylässä
---------------------------

Vuonna 2011 12. kerran järjestetty festivaali pidettiin 28.–29. toukokuuta. Paikalla kävi 70 000–80 000 ihmistä. Esiintyjinä olivat mm. Vusi Mahlasela, Tony Allen & Jimi Tenor, Yona, Uusi Fantasia, Signmark, Pertti Kurikan Nimipäivät feat ja Pelle Miljoona.

Maailma kylässä 2011 festivaalien yksi paneelikeskusteluista. Kuvassa vasemmalta oikealle: Maria Lohela (ps), Pertti Salolainen (kok), Aila Paloniemi (kesk), Erkki Tuomioja (sd). Puheenjohtajana tilaisuudessa oli toimittaja Johanna Korhonen (ei kuvassa).

Vuoden 2010 Maailma kylässä
---------------------------

Vuonna 2010 11. kerran järjestetty festivaali pidettiin 29.–30. toukokuuta. Esiintyjinä olivat mm. ChocQuibTown, Mad Juana, Quique Neira, A Moving Sound, UrJazz feat. Kalevi Louhivuori, Anna Puu, Anneli Saaristo, Manna ja Aiyekooto and his Afrobeat International ja Lyra All Stars.

Vuoden 2009 Maailma kylässä
---------------------------

Vuoden 2009 Maailma kylässä järjestettiin 23.–24.5. Paikalla oli noin 400 näytteilleasettajaa ja myyjää sekä yli 40 etnistä keittiötä. Festivaali oli järjestyksessään kymmenes ja esityksiä oli noin sata. Festivaali teki yhteistyötä klubien järjestelyssä Clube Brasilin ja Funky Elephant -festivaalin kanssa. Koko festivaaliohjelmisto Musiikkiesiintyjiä:

* Terakaft (Länsi-Sahara)
* La-33 (Kolumbia)
* Ghorwane (Mosambik)
* Novalima (Peru)
* Fat Beat Sound System (Suomi)
* Caipirinha & Sergio Bastos (Brasilia-Suomi),
* Dj Magic Sam (Suomi)
* Dj Sampsa Vilhunen (Suomi)
* Echosystem (Suomi)
* The Souljazz-Orchestra (Kanada)
* The Suhinators feat. Puppa J, Nestori, Renegade & Papa Zai (Suomi)
* Up, Bustle and Out (Iso-Britannia)
* Sväng (Suomi)
* Signmark (Suomi)
* Marjo Leinonen & Viranomaiset (Suomi)
* Jippu (Suomi)
* Reino & The Rhinos (Suomi)
* Maritta Kuula & Karvanopat feat. Nartana (Suomi)
* Mimi ja Kuku (Suomi)

Vuoden 2008 Maailma kylässä
---------------------------

Vuoden 2008 Maailma kylässä järjestettiin 24.–25. toukokuuta Paikalla oli noin 400 näytteilleasettajaa ja myyjää sekä noin 40 etnistä keittiötä. Festivaali oli järjestyksessään yhdeksäs.

Musiikkiesiintyjiä olivat mm.

* Barbara Hendricks (USA)
* John McGregor (Suomi)
* Dissidenten (GER/MAR)
* Sol y Lluvia (CHI)
* Iolanta Savva (MDA)
* Norlan Leygonier Santana (CUB)
* CariBianca Goes Big Band
* Lepakkotiimi (Suomi)
* Les Boukakes (FRA)
* Alamaailman Vasarat (Suomi)
* Trio Taika -valoshow (Suomi)
* Barbara Hendricks (USA/SWE)
* Värttinä (Suomi)
* M4 (NAM/FIN)
* Tango Siboney (BOL/FIN)
* Mamani Keita & Nicolas Repac (MLI/FRA)
* Lastenmusiikkiorkesteri Amura (Suomi)
* Momo Cat & Groundsound Band feat. Jhikoman (FRA/MAR/TAN/FIN)
* Valravn (DEN)
* DJ Svengali

Vuoden 2007 Maailma kylässä
---------------------------

Vuoden 2007 Maailma kylässä järjestettiin 26.–27. toukokuuta. Paikalla oli 400 näytteilleasettajaa ja myyjää sekä yli 40 etnistä keittiötä. Rauhanjärjestöt esittäytyivät yhdessä Rauhankylä-alueella sen merkeissä, että ensimmäinen suomalainen rauhanjärjestö oli perustettu sata vuotta aiemmin, vuonna 1907.

Musiikkiesiintyjiä olivat mm.

* Ska Cubano (Kuuba-Jamaika-UK)
* il Murran (Kenia)
* La Sarita (Peru)
* Babylon Circus (Ranska)
* Esther Bertram & Marlon Klein (Australia-Saksa)
* Ranferí Aguilar (Guatemala),
* Gjallarhorn (Suomi-Ruotsi)
* Kari Tapio
* Ourvision 2007 voittaja
* The Valkyrians
* All of Us
* Olavi Uusivirta with Friends – In the Spirit of Woodstock
* Silverio mi Son & Salsa de Cuba (Kuuba-Suomi)
* Jimmie Lawson & Hannah Wilson with Gospel Jubilee Train (USA-UK-Kuuba-Sambia-Senegali-Suomi)
* Zarkus Poussa
* Yrjänä Sauros & Frank Boyle: Miittinki (Suomi-USA)
* Herra Heinämäen Lato-orkesteri

Vuoden 2006 Maailma kylässä
---------------------------

Vuoden 2006 Maailma kylässä järjestettiin 27.–28. toukokuuta. Paikalla oli 400 näytteilleasettajaa ja myyjää sekä yli 40 etnistä keittiötä. Festivaali on järjestyksessään seitsemäs ja siellä vieraili mm. tasavallan presidentti Tarja Halonen.

Musiikkiesiintyjiä olivat mm.

* Nepathya (Nepal)
* James Lhomi Group (Nepal)
* La Kinky Beat (Espanja)
* DJ Talvin Singh (Intia)
* Kissmet (Iso-Britannia-Intia)
* Don Johnson Big Band (Suomi)
* Trio Töykeät feat. Dac Thien Qyen (Suomi-Vietnam)
* Galaxy feat. Paleface (Senegal-Suomi)
* Musoo Kunda
* Fully Fullwood's Peter Tosh Celebration Tour (Jamaika)
* Paukkumaissi (Suomi)

Vuoden 2005 Maailma kylässä
---------------------------

Maailma kylässä -festivaalin järjestämisestä tuli 28.–29.5. kuluneeksi 10 vuotta, ja juhlan kunniaksi festivaali muutettiin jokavuotiseksi tapahtumaksi. Lisäksi festivaalin asiaohjelmatarjontaa kasvatettiin huomattavasti.

Tapahtuman teemana oli ympäristö, mikä näkyi erityisesti Rautatientorille kootun jättiteltan Amazonas-näyttelyssä sekä sen ympärillä esittäytyneiden ympäristöjärjestöjen tarjonnassa.

Viikonlopun aikana nähtiin yli sata esitystä. Suurta suosiota ulkomaalaisista artisteista saivat muun muassa espanjalainen Cheb Balowski, chileläinen reggaebändi Gondwana, somalilais-englantilainen Maryam Mursal ja senegalilainen hip hop -ryhmä Bogostyle.

Suomalaisista tähdistä lavalle nousivat Värttinä, Kimmo Pohjonen Kluster, Jonna Tervomaa ja juhlafestivaalia varten kasattu erikoisyhtye Kymppiorkka. Sen riveissä cover-klassikoita esittivät muun muassa Paula Vesala, Mariko, Emma Salokoski, Tidjan ja Olavi Uusivirta.

Vuoden 2003 Maailma kylässä
---------------------------

Festivaalilla esiintyivät kuubalainen Los Cumbancheros, eteläafrikkalainen hip hop -ryhmä Black Noise sekä guinealainen Sembe. Loistavaa tanssia esitti tšetšenialainen tanssiryhmä Daimohkin lapset, joka maan kurjasta ja vaarallisesta tilanteesta huolimatta pääsi festivaalille. Festivaali järjestettiin Kaisaniemessä 17.–18.5.

Suomalaisista esiintyjistä mukana olivat muun muassa Katri Helena, Mariska, Bomfunk MC’s ja Maija Vilkkumaa.

Tapahtuman pääteemana oli ruoka, ja festivaalin Ruokamaailma-teltassa tarjoiltiin reilusti tuotettua ruokaa niin Suomesta kuin muualtakin maailmasta. Ruoka saattaa olla monelle Suomessa asuvalle itsestäänselvyys, mutta Kepa ja sen jäsenjärjestöt nostivat esille ne sadat miljoonat ihmiset, joiden ulottumattomissa tämä perustarve on. Kepan jäsenineen vuonna 2001 lanseeraama Ruoka-aika-kampanja toimiikin nälän poistamiseksi maailmasta.

Tapahtuman aikana käynnistettiin myös valtakunnallinen pyöräilyviikko.

Vuoden 2001 Maailma kylässä
---------------------------

Neljäs Maailma kylässä -festivaali järjestettiin 26.–27.5. Kaisaniemessä. Ulkomaisia artisteja olivat siperialainen kurkkulaulun komeetta Yat-Kha, senegalilainen Galaxy, Orquestra Caribe Kuubasta ja skamusiikin edelläkävijä Skatalites Jamaikalta. Cliché, Tasavallan Presidentti, Mari Rantasila, Piirpauke, Ultra Bra, Kwan ja Apulanta vastasivat viikonlopun kotimaisesta musiikista.

Kylässä oli ulkomaisia taiteilijoita niin kuva-, performanssi- kuin teatteritaiteen alalta. Festivaalilla keskityttiin erityisesti ruokaan ja kehitysyhteistyöhön. Tapahtumassa kerättiin nimiä vetoomukseen kehitysyhteistyömäärärahojen korottamiseksi. Festivaalin esiintyjistä vetoomuksen allekirjoittivat mm. Galaxyn, Skatalitesin, Apulannan ja Ultra Bran edustajat.

Vuoden 2001 festivaali keräsi tähän mennessä suurimman yleisönsä, viikonlopun aikana festivaalilla kävi noin 80 000 ihmistä.

Vuoden 1999 Maailma kylässä
---------------------------

Maailma kylässä -festivaali palasi 29.–30.5.1999 Kaisaniemeen, jonne kerääntyi osanottajia vielä edellisiä vuosia enemmän. Festivaalin pääteema oli Jubilee 2000 -kampanja, jonka tavoitteena oli saada köyhien maiden velat peruutettua. Festivaalilla vietettiin myös Suomen Lähetysseuran ensimmäistä Jubilee-messua.

Festivaalilla nähtiin useita kansainvälisiä esiintyjiä Afrikasta. Mukana olivat muun muassa eteläafrikkalainen Busi Mhlongo, kamerunilainen Sally Nyolo, kymmenhenkinen nuorten tanssiteatteriryhmä Casa de Cultura Mosambikista sekä kuubalainen Klimax-ryhmä.

Suomalaista musiikkitarjontaa edustivat Ultra Bra, Eino Grön, Eläkeläiset, Pauli Hanhiniemi ja Perunateatteri sekä Pohjannaula.

Vuoden 1997 Maailma kylässä
---------------------------

Toinen Maailma kylässä -festivaali järjestettiin Auroran kentällä ja VR:n makasiineilla 24.–25.5.1997. Festivaali päätyi Kaisaniemen puiston sijaan yllättäen uuteen paikkaan, kun Superpesikseen noussut Kaisaniemen Tiikerit ja festivaaliorganisaatio eivät päässeet yhteisymmärrykseen Kaisaniemen kentän käytöstä. Järjestäminen uudessa paikassa oli iso ponnistus, mutta alueelle nousi peräti yhdeksän esiintymislavaa.

Festivaalin teemoiksi valikoituivat aina yhtä ajankohtaiset arvot: ihmisoikeudet, suvaitsevaisuus ja monikulttuurisuus. Ne näkyivät niin esiintyjävalinnoissa, esityksissä kuin muussakin toiminnassa.  

Festivaalilla muistettiin erityisesti lokakuussa 1995 surmattua nigerialaista kirjailija-aktivisti Ken-Saro Wiwaa. Maan huonosta ihmisoikeustilanteesta muistutettiin myös nigerialaisen Femi Kutin ja hänen yhtyeensä The Positive Forcen esityksessä, joka jatkoi Femin isän Fela Kutin aktivismin ja afrobeatin jalanjäljissä.

Intialais-englantilainen Pardesi Bhangra Music Machine ja YK:n rauhanmitalin saanut reggaebändi Third World vastasivat festarin muusta kansainvälisestä tarjonnasta.

Suomalaisia artisteja esiintyi jälleen kymmeniä. Kärkinimiä olivat esimerkiksi musiikkiviennin kuninkaalliset HIM ja The 69 Eyes sekä omaperäinen Tuomari Nurmio sekä Giant Robot.

Vuoden 1995 Maailma kylässä
---------------------------

Maailma kylässä -festivaalin taival alkoi näyttävästi, kun Helsingin Kaisaniemeen kerääntyi yli 150 kansalaisjärjestöä ja runsaat sata esiintyjää 20.–21.5.1995. Yleisöä festivaalilla kävi viikonlopun aikana kymmeniä tuhansia. Tapahtuman sijoittaminen toukokuun loppupuolelle myötäili Helsingin Mahdollisuuksien tori -tapahtuman perinteistä aikataulua, koska festivaali rakennettiin käytännössä järjestötapahtuman ympärille.

Tapahtuma järjestettiin ensimmäisenä vuonna kertaluontoisesti, ja se oli Euroopan neuvoston rasisminvastaisen kampanjan Suomen päätapahtuma. Samalla Kehitysyhteistyön palvelukeskus Kepa ry juhli 10-vuotissynttäreitään.

Esiintyjälista oli erityisen komea, kun uuden festivaalin piti erottua muusta tapahtumamassasta. Artisteina liikuttivat ja tanssittivat esimerkiksi jamaikalainen reggaelegenda Black Uhuru, yhdysvaltalainen funkia, poppia ja hiphopia yhdistellyt Defunkt ja kurdistanilainen Kardo.

Kotimaisista suosikeista mukana olivat muun muassa uraansa aloitellut Rasmus, myöhemmin Ultra Bra -nimellä kulkenut Kerkko Koskinen Ensemble, Angelin tytöt, Ismo Alanko, M.A. Numminen ja Pelle Miljoona & Rockers.

Historiaa
---------

Maailma kylässä -festivaali VR:n makasiineilla vuonna 1997.
Vaasan Kehitysmaaseurassa keksittiin 1980-luvun puolivälissä idea kansalaistoiminnan esittelyyn. Näin syntyivät Mahdollisuuksien torit, jotka pian levisivät ympäri Suomea. Helsingin Mahdollisuuksien torista kasvoi ensimmäinen täysmittainen Maailma kylässä -festivaali vuonna 1995. Festivaali ja Mahdollisuuksien tori järjestettiin vuorovuosina vuoteen 2005 asti, minkä jälkeen tori on ollut osa jokavuotista festivaalia. Festivaalia järjestettiin aluksi VR:n makasiineilla ja sitten pitkään Kaisaniemen puistossa ja Rautatientorilla. Kaisaniemen puiston mentyä remonttiin festivaalin oli määrä siirtyä Suvilahden tapahtuma-alueelle, mutta koronaviruspandemian vuoksi täysimittaista suurtapahtumaa ei voitu vuosina 2020–2022 järjestää. Vuonna 2020 järjestettiin festivaaliradio ja 2021 virtuaalifestivaali. Vuonna 2022 Maailma kylässä puolestaan levittäytyi eri puolille Helsinkiä hybridi- ja pop-up-tapahtumana.

Festivaalin pääjärjestäjä oli alun perin Kepa, suomalainen globaalien kehityskysymysten asiantuntijajärjestö. Kepa yhdistyi kesäkuussa 2018 Kehys ry:n kanssa, jolloin järjestöt muodostivat yhteisen kattojärjestön nimeltä Fingo.

Maailma kylässä -festivaalista on vuosien saatossa kasvanut järjestöjen, festivaalikansan, poliitikkojen ja mielipidevaikuttajien jokakeväinen kohtaamispaikka sekä suomalaisen järjestökentän voimannäyte.

Lähteet
-------

1. ↑  Info *Maailma kylässä*. Viitattu 14.12.2018.
2. ↑  Maailma kylässä on vuoden festivaali  3.10.2013. HS.fi.  Arkistoitu 4.10.2013. Viitattu 3.10.2013.
3. ↑  Pääministeri Marin: Yli 500 hengen tilaisuudet kielletty heinäkuun loppuun saakka *www.iltalehti.fi*. Viitattu 24.4.2020.
4. ↑  Maailma kylässä -festivaali *www.maailmakylassa.fi*. Viitattu 4.1.2017.
5. ↑  Laittomien siirtolaisten kasaama bändi kehottaa unelmoimaan *Kepa.fi*.  Arkistoitu 4.5.2017. Viitattu 9.5.2017.
6. ↑  Looptroop Rockers | Maailma kylässä -festivaali *www.maailmakylassa.fi*.  Arkistoitu 10.9.2016. Viitattu 4.1.2017.
7. ↑  Muhammed-kuvat eivät pääse Maailma kylässä -festivaaleille *Yle Uutiset*. Viitattu 9.5.2017.
8. ↑  Seurakuntalainen: Juutalaisjärjestöä ei hyväksytty Maailma kylässä -festivaalille *Verkkouutiset*. Viitattu 9.5.2017.
9. ↑  Maailma kylässä -festivaalin kulttuuriohjelma julki: lattarimusiikin huippunimiä Helsinkiin *kepa.fi*.  9.4.2014. Kepa ry.  Arkistoitu 8.12.2015. Viitattu 28.11.2015.
10. ↑  Historia Maailma kylässä. Viitattu 3.10.2013.
11. ↑  Kymmeniä tuhansia kävi Maailmalla kylässä  29.5.2011. YLE Uutiset. Viitattu 30.5.2011.
12. ↑  Maailma kylässä -festivaalilla vieraili 70-80 000 kävijää  29.5.2011. Maailma kylässä.  Arkistoitu 20.7.2011. Viitattu 30.5.2011.

Aiheesta muualla
----------------

* Kuvia tai muita tiedostoja aiheesta **Maailma kylässä** Wikimedia Commonsissa

* Maailma kylässä -festivaalin kotisivut